Žiga, Peter, minister životného prostredia SR (2014-10-17):
Ďakujem pekne. Vážená pani predsedajúca, vážené panie poslankyne, vážení páni poslanci, prajem vám všetkým dobré ráno. Na júlovej schôdzi prerokovala Národná rada Slovenskej republiky v prvom čítaní návrh novely zákona o vodách. Dôvodom pre jeho predloženie, ich bolo niekoľko a jedným z nich bola aj snaha vlády ochrániť vodné zdroje nachádzajúce sa na území Slovenskej republiky a povýšiť vodu na strategickú surovinu. Vychádzali sme z názoru, že súčasná úprava v zákone o vodách neposkytuje účinnú ochranu vode pred jej prípadným vývozom z územia Slovenskej republiky a neposkytuje štátnym orgánom dostatočné právomoci na prísnu reguláciu či dokonca zákaz takéhoto vývozu. O návrhu novely zákona o vodách sa na tej schôdzi viedla dvojdňová rozprava. Počas nej sme si vypočuli mnoho argumentov, ale musím povedať, že aj mnoho poloprávd, neprávd, dezinformácií a pseudoargumentov. Počas rozpravy o návrhu zákona, ktorým sa podmienky cezhraničnej prepravy vody v porovnaní so súčasným stavom výrazne sprísňovali, sme boli dokonca falošne obviňovaní, že práve týmto návrhom zákona chceme takýto vývoz vody umožniť. Dokonca opakovane padli návrhy, aby sme tento návrh zákona z rokovania Národnej rady vzali späť. Stiahnutie návrhu ale znamená ponechanie súčasného právneho stavu, teda stavu, ktorý vodné zdroje nechráni pred nekontrolovaným vývozom. Opakovane to potvrdila aj Asociácia vodárenských spoločností. Zdá sa dokonca, akoby práve toto bolo cieľom niektorých, ktorí tak vehementne proti návrhu novely zákona o vodách útočili. Ponechanie súčasného stavu im z nejakého dôvodu zjavne vyhovuje. Vláda Slovenskej republiky pokračuje vo svojom úsilí ochrániť vodu a jej zdroje pre súčasnú, ale najmä pre budúce generácie. Aby sme vyvrátili akékoľvek pochybnosti o úmysloch vlády, predkladám z jej poverenia na rokovanie Národnej rady návrh ústavného zákona, ktorým sa dopĺňa Ústava Slovenskej republiky. Dôvodom pre vstup do základného zákona štátu je potreba zabezpečiť zvýšenú ústavnú ochranu vode a vodným zdrojom nachádzajúcim sa na území Slovenska. Ochrana vody ako národného bohatstva je pre Slovenskú republiku tak významné strategické rozhodnutie, že má svoje miesto a opodstatnenie v ústave. Navrhujeme, aby voda získala vyššiu ochranu tým, že ústava stanoví zákaz prepravy vody odobratej z vodných zdrojov nachádzajúcich sa na území Slovenskej republiky, a to zariadeniami určenými na veľkokapacitnú prepravu vody, potrubiami a dopravnými prostriedkami. Voda, ktorá bude odobratá z vodných zdrojov na území Slovenskej republiky, bude primárne určená na pokrytie potrieb Slovenskej republiky a jej obyvateľov. Súčasne ale predkladaný návrh novely ústavy upravuje dve výnimky zo zákazu prepravy vody, a to výnimku na prepravu vody balenej na území Slovenskej republiky, čo je výnimka tak v prospech domáceho potravinárskeho priemyslu, ale aj obyvateľov v rámci ich cezhraničnej turistiky, a tiež výnimku na vodu poskytovanú ako materiálnu humanitárnu pomoc. Podrobnosti o tejto druhej výnimke spočívajúcej najmä v stanovení podmienky neohrozenia domáceho zásobovania vodou stanoví zákon o vodách. Počas rokovania Výboru Národnej rady Slovenskej republiky pre pôdohospodárstvo a životné prostredie padla požiadavka, aby Národná rada Slovenskej republiky rokovala súčasne aj o návrhu novely zákona o vodách. Rozhodnutie predsedu Národnej rady Slovenskej republiky nezaradiť novelu zákona o vodách na túto schôdzu bolo z legislatívneho a procesného hľadiska správne. Pre ďalšie rokovanie Národnej rady Slovenskej republiky o novele zákona o vodách je nevyhnutné, aby sme najskôr poznali rozhodnutie Národnej rady o predloženom návrhu novely ústavy. Iba na jeho základe je možné následne upraviť aj návrh novely zákona o vodách. Táto úprava by bola nepochybne iná v prípade, ak Národná rada predložený návrh ústavy schváli, a iná, ak ho neschváli. V každom prípade chcem dať do pozornosti, že vláda Slovenskej republiky priložila k predloženému návrhu novely ústavy aj tézy možných zmien v § 17a, ktoré by sa uskutočnili, ak by bol návrh novely ústavy schválený. Tieto tézy sú súčasťou vládneho materiálu. Vážené dámy a páni, už počas prvého čítania a následne aj na rokovaní výborov a v neposlednom rade aj v médiách sa objavili také výklady novely ústavy, ktoré spochybňovali jej znenie a jej účel. Zdôrazňujem, že návrh novely ústavy nemá umožniť výnimky pre pitnú vodu ako takú, ale len pre pitnú vodu balenú do spotrebiteľských obalov. Oporu pre výklad predloženého návrhu novely ústavy, ktorý by umožňoval vývoz akejkoľvek pitnej vody, nie je možné nájsť ani v dôvodovej správe. S poľutovaním musím konštatovať, že priebeh rozpravy sa odklonil od podstaty. Namiesto toho, aby sme vecne diskutovali o tom, ako bude slovenskú vodu najúčinnejšie chrániť, aby sme povedali, v čom vidíme vecný a obsahový problém predloženej novely ústavy, viedli sme debatu a rozpravu o nejakej spojke a čiarke. Návrh novely ústavy pred jej predložením do Národnej rady prešiel riadnym legislatívnym procesom. Rokovala o ňom legislatívna rada vlády a výhrada k formuláciám nezaznela. Výklad výnimiek, ktoré tu boli prezentované v prvom čítaní, pokladám od niektorých poslancov za účelový a tendenčný. Za jeho jediný cieľ považujem spochybniť podstatu, a to ochranu vody pre budúce generácie priamo v ústave. Veľmi si cením prístup niektorých opozičných poslancov, či už na výbore, ktorí umožnili svojím vecným a konštruktívnym prístupom, aby táto novela prešla už na rokovaní výboru. A taktiež si cením veľmi konštruktívny postup opozície pri rokovaniach tento týždeň. Som pripravený, aby v záujme toho, aby sme schválili novelu ústavného zákona, pristúpiť aj na kompromis a schváliť isté zmeny cez pozmeňujúci návrh poslancov Národnej rady, aby sme jednoznačne v rámci dikcie novely zákona presne vymedzili, o akú vodu a akým spôsobom sa jedná. Takže ja verím, že táto diskusia už bude o tom, ako ideme vodu chrániť, nie o čiarkach a bodkách. A verím tomu, že v konečnom dôsledku jednak poslanci vládnej strany, ale aj opozície tento návrh zákona podporia. Ďakujem vám pekne.